A BIZOTTSÁG HATÁROZATA
(2006. szeptember 25.)
a Közösség élő attenuált klasszikus sertéspestis elleni vakcinából álló készletének megújításáról
(az értesítés a C(2006) 4197. számú dokumentummal történt)
(2006/649/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 6. cikke (2) bekezdésére és 8. cikke (2) bekezdésére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (2) és különösen annak 18. cikke (2) bekezdésére,
mivel:
(1)
A klasszikus sertéspestis veszélyt jelent a Közösség házisertés- és vaddisznóállományára.
(2)
A klasszikus sertéspestis házisertéstartó gazdaságokban való kitörésének rendkívül súlyos következményei lehetnek és a Közösségben gazdasági veszteségekhez vezethet, különösen, ha a megbetegedések nagy sertéssűrűségű területeken fordulnak elő.
(3)
A házisertésekre és a vaddisznókra vonatkozó sürgősségi vakcinázás alkalmazásának szabályait a 2001/89/EK irányelv rögzíti.
(4)
A Közösség 1 000 000 adag élő attenuált klasszikus sertéspestis elleni vakcinát vásárolt, intézkedett ezek készletezéséről és gyors rendelkezésre bocsátásáról a házisertések sürgősségi vakcinázása esetén.
(5)
Mivel az élő attenuált klasszikus sertéspestis elleni vakcinaadagok szavatossági ideje 2006 decemberében lejár, emiatt cseréjükre van szükség annak érdekében, hogy a Közösség továbbra is gyorsan tudjon reagálni arra a szükségletre, hogy a klasszikus sertéspestis kitörése esetén sürgősségi vakcinázásra kerüljön sor.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség a lehető leghamarabb 1 000 000 adag élő attenuált klasszikus sertéspestis elleni vakcinát vásárol.
(2) A Közösség meghozza az (1) bekezdésben említett vakcina tárolásához és elosztásához szükséges intézkedéseket.
2. cikk
Az 1. cikkben említett intézkedések maximális költsége nem haladja meg a 350 000 eurót.
3. cikk
Az 1. cikk (2) bekezdésében előírt intézkedéseket a Bizottság a pályázati felhívás alapján kijelölt szállítókkal együttműködve hajtja végre.
4. cikk
Ennek a határozatnak a tagállamok a címzettjei.
Kelt Brüsszelben, 2006. szeptember 25-én.